Nariadenie Rady (ES) č. 1365/2000
z 19. júna 2000,
ktorým sa mení a dopĺňa nariadenie (EHS) č. 2759/75 o spoločnej organizácii trhu s bravčovým mäsom
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 37,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže
(1) Článok 4 nariadenia Rady (EHS) č. 2759/75 [4] ustanovuje, aby bola každý rok určená základná cena niektorých úprav mäsa domácich ošípaných. V súlade s prístupom uplatňovaným v rámci reformy spoločnej organizácie trhov v súvislosti s Agendou 2000 a v snahe umožniť výrobcom vypracovávať dlhodobejšie plány výroby by sa základná cena mala určovať bez akéhokoľvek časového obmedzenia a bez toho, aby boli dotknuté akékoľvek úpravy, ktoré môžu byť potrebné v budúcnosti.
(2) Základná cena sa musí stanoviť na úrovni, ktorá pomôže stabilizovať trhové ceny bez toho, aby viedla k vytváraniu štrukturálnych prebytkov v rámci spoločenstva.
(3) Základná cena sa musí stanoviť pre štandardnú kvalitu definovanú v nariadení Rady (EHS) č. 3220/84 z 13. novembra 1984, ktorým sa určuje klasifikačná stupnica spoločenstva pre jatočne opracované telá ošípaných [5].
(4) Opatrenia potrebné pre uplatňovanie nariadenia (EHS) č. 2759/75 by sa mali prijať v súlade s rozhodnutím Rady 1999/468/ES z 28. júna 1999, ktorým sa ustanovujú postupy pri výkone implementačných právomocí delegovaných Komisii [6],
PRIJALA TOTO NARIADENIE:
Článok 1
Nariadenie (EHS) č. 2759/75 sa mení a dopĺňa takto:
1. Článok 4 (1) sa nahrádza takto:
"1. Od 1. júla 2000 sa základná cena mäsa domácich ošípaných v podobe jatočne opracovaných tiel alebo jatočných polovičiek (ďalej len "jatočne opracované telá") štandardnej kvality stanovuje na 1509,39 eur/t.
Štandardná kvalita sa uvádza podľa hmotnosti a obsahu chudého mäsa v jatočne opracovaných telách ošípaných určených v súlade s článkom 2 (2) a (3) nariadenia (EHS) č. 3220/84 takto:
- jatočne opracované telá ošípaných s hmotnosťou od 60 kg do hmotnosti nižšej ako 120 kg: trieda E,
- jatočne opracované telá ošípaných s hmotnosťou od 120 do 180 kg: trieda R."
2. Článok 4 (4) sa vypúšťa;
3. Článok 23 sa vypúšťa;
4. Článok 24 sa nahrádza takto:
"Článok 24
1. Komisii pomáha Riadiaci výbor pre bravčové mäso, ďalej len "výbor".
2. V prípade odkazu na tento odsek sa uplatňujú články 4 a 7 rozhodnutia 1999/468/ES.
Obdobie uvedené v článku 4 (3) rozhodnutia 1999/468/ES sa stanovuje na jeden mesiac.
3. Výbor prijme svoj rokovací poriadok."
Článok 2
Toto nariadenie nadobúda účinnosť tretí deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Luxemburgu 19. júna 2000